Kristen Touborg (SF), 1998-04-30:
Jeg vil gerne takke for debatten i dag.
Det har været et gennemgående træk - ikke blot hos regeringen, men også hos flere ordførere - at man ikke finder det betimeligt, at vi drøfter disse emner her i Folketinget, fordi man finder, at regeringen skal have uindskrænket ret til selv at råde.
SF har en anden opfattelse, som det også er fremgået af debatten.
Vi finder, at når det er en så væsentlig del - det er faktisk to tredjedele af de offentlige udgifter, der er tale om - er det rimeligt, at det ikke kun er finansministeren og indenrigsministeren og nogle embedsmænd, der har mulighed for at deltage, men at også vi her i Folketinget har mulighed for at give udtryk for, hvad vi mener om de forhold.
Regeringen og Socialdemokratiet har givet udtryk
for, at med hensyn til regeringsprogrammet og valgløfterne har den aldrig lovet, at de skulle gennemføres sådan lige i løbet af ét år.
Det har SF sådan set heller ikke sagt, og det har vi heller ikke lagt op til i vores forslag til vedtagelse.
Der står ikke noget om, at det nødvendigvis skal være i 1999, det hele skal gennemføres.
Det ville da være rart, om det kunne være sådan, men det står der rent faktisk ikke noget om, så man behøver ikke af den grund stemme imod forslaget.
Regeringen, Socialdemokratiet og De Radikale har udvist optimisme i allerhøjeste grad på kommunernes vegne.
Hr. Klaus Hækkerup sagde, at der nu var plads til en udvidelse på 1-1,5 mia. kr., og så var det ikke rimeligt, at jeg gik på talerstolen og sagde, at der var tale om nedskæringer.
Nu er det jo sådan, at én ting er, hvordan livet ser ud inde fra centralt hold, fra et regeringskontor, men noget helt andet er, hvordan det virkelige liv ser ud ude i kommunerne.
Jeg tror, man i mange kommuner vil være forundret over udsagnet om, at det er så let at opfylde regeringens løfter.
Jeg tror, der vil være rigtig mange kommunalbestyrelser, som vil undre sig over, at alle de nedskæringer, de står med i øjeblikket, og alle de vanskelige budgetforhandlinger skulle være lette at klare.
Jeg tror ikke, man har helt den opfattelse derude, uanset hvilken farve man måtte have.
Så vil jeg godt knytte en bemærkning til mulighederne i forbindelse med det skrå skatteloft.
Min partifælle, hr. Vily Søvndal,
spurgte finansministeren direkte om det.
Der kom ikke noget svar, men jeg vil henvise til, at jeg mener, en anden minister, nemlig skatteministeren, har givet udtryk for, at man skulle have set på det skrå skatteloft, så man også kunne få de bedrestillede til at yde, idet det skrå skatteloft jo er en meget stor ulempe for den kommunale økonomi; det æder en hel del.
Til sidst skal jeg kun sige til fru Else Winther
Andersen, at jeg finder, Venstre kapitulerer helt over for kommunerne og kommunernes økonomi.
Jeg synes, det var en meget stille tale, fru Else Winther Andersen holdt her. Venstres ordfører sagde næsten kun én ting, der var meget eksakt, nemlig at hvis regeringen igen ville stikke snabelen ned i de kommunale kasser, ville man vide, hvor Venstre stod, og det havde de før vist.
Jeg har godt nok svært ved at huske, hvornår Venstre sidst er gået i Folketingssalen og virkelig har stået fast på de forhold.
Nå, min tid er udløbet.